බීමතින් සිටි බවට චෝදනා කර රියදුරෙකුගෙන් රුපියල් 15,000 ක මුදලක් ඉල්ලා සිටීමේ සිද්ධිය සම්බන්ධයෙන් සැකපිට අත්අඩංගුවට ගත් කොහුවල පොලිසියේ නිලධාරියෙකු මේ මස 15 වැනිදා දක්වා රක්ෂිත බන්ධනාගාරගත කර තිබෙනවා.ඒල අදාළ සිදුවීම පිළිබඳව පොලිස් විශේෂ විමර්ශන ඒකකය විසින් පරීක්ෂණ සිදුකර අධිකරණයට කරුණු වාර්තා කිරීමෙන් අනතුරුවයි.කොහුවල පොලිස් බල ප්‍රදේශයේදී පසුගිය දිනක වෑන් රථයක නිදා සිටි රියදුරෙකු බීමතින් සිටි බවට චෝදනා කරමින් ඔහුව කොහුවල පොලිසියට රැගෙන ගොස් සිද්ධිය සමථයකට පත් කිරීම සඳහා මුදල් ඉල්ලා සිටීමේ සිදුවීමක් අප පසුගිය 27 වැනිදා හිරු C .I .A. තුළින් අනාවරණ කළා.බීමතින් සිටි බවට වූ චෝදනාවට පොලිස් භාරයට ගත් අදාළ පුද්ගලයා ඉන් මුදා හැරීම සදහා ඔහු රිය අනතුරක් සිදුකළ බවටත් එහි අලාභ ලෙස රුපියල් 15,000 ක මුදලක් ගෙවිය යුතු බවට ඊට සම්බන්ධවූ වූ පුද්ගලයෙකු සඳහන් කරන අයුරු එහිදී අප පෙන්වා දුන්නා.මෙම ප්‍රවෘත්තිය අප ප්‍රචාරය කිරීමත් සමග පොලිස් විශේෂ විමර්ශන ඒකකය මේ පිළිබඳව පරීක්ෂණයක් ආරම්භ කළා.ඒ අනුව හෙළි වූයේ මොහු කොහුවල පොලිසියට අනුයුක්තව සේවය කරන නිලධාරියෙකු බවයි.ඒ අනුව ඔහු අත්අඩංගුවට ගෙන නුගේගොඩ අතිරේක මහේස්ත්‍රාත් අනුෂ්ක සෙනෙවිරත්න මහතා හමුවට ඉදිරිපත් කිරීමෙන් අනතුරුව මේ මස 5 වැනිදා දක්වා රක්ෂිත බන්ධනාගාරගත කර තිබෙනවා.